Numsa nié deel van Cosatu-staking - Maroela Media
“Cosatu het ŉ beroep op alle werkers gedoen om te staak teen staatskaping en korrupsie. Die ironie is dat die vakbondfederasie sonder twyfel deel is van ŉ stelsel van ‘kleptokrasie’ en ‘nieu-patrimonialisme’ wat die ANC gekaap het,” het Irvin Jim, Numsa se algemene sekretaris, in ŉ verklaring gesê.
Cosatu het verlede maand aangekondig sy lede gaan landswyd staak teen staatskaping, werksverliese en korrupsie in die private en openbare sektor. Dié staking word vir 27 September beplan.
Numsa het gesê hy sien Cosatu se oproep vir ŉ sosio-ekonomiese staking teen ŉ regering waarmee Cosatu in ŉ alliansie is as niks meer nie as “ŉ desperate poging om relevant te bly”.
Numsa, wat uit Cosatu geskors is en nou ŉ filiaal van die South African Federation of Trade Unions (Saftu) is, het die ANC verwerp “omdat baantjies vir boeties en korrupsie begin het om die party te vernietig”. Numsa het ook gesê die ANC het ŉ kampvegter vir witmonopoliekapitaal geword.
“Cosatu is ontbloot as ŉ hol mondstuk vir ANC-faksies. Dit tree nie op in die beste belange van die werkersklas nie. Dit het bloot ŉ rubberstempel op die ANC se nieu-liberale agenda geword wat verantwoordelik is vir die hoë vlakke van armoede, ongelykheid en werkloosheid in hierdie land. Cosatu se besluit om nou te staak is net ŉ poging om die aandag af te lei van sy ooglopende mislukking as ŉ arbeidsbeweging,” het Jim gesê.
“Wanneer Cosatu vra vir ŉ staking teen staatskaping, vra hulle basies vir ŉ staking teen hulself, want hulle is deel van die masjinerie wat gebruik word om werkers daagliks te onderdruk. Hulle voortgesette onwrikbare ondersteuning van die ANC beteken hulle is deel van dieselfde parasitiese netwerk wat ons ekonomie wurg.”
Numsa het ŉ beroep op sy lede gedoen om nie aan die staking deel te neem nie. “Werkers moet nie ŉ dag se lone opoffer om die leierskap van Cosatu te help om nou hul politieke agenda te bevorder nie,” het Jim gesê.